b'\n_START_ARTICLE_\nOmurtag\n_START_SECTION_\nVzpon na Prestol\n_START_PARAGRAPH_\nPo smrti kana Kruma je v dr\xc5\xbeavi nastalo kratko obdobje politi\xc4\x8dne nestabilnosti. Nekateri viri omenjajo, da so dr\xc5\xbeavi vladali trije plemi\xc4\x8di: Dukum, Diceng in Cog, ki so v bizantinskih virih opisani kot preganjalci kr\xc5\xa1\xc4\x8danstva. Za potek dogodkov v tem obdobju obstoja ve\xc4\x8d teorij. Po teh teorijah so bili omenjeni vladarji plemi\xc4\x8di ali Krumovi generali z glavno vlogo v vladi, vendar brez pravic do prestola, ali pa regenti mladoletnega Omurtaga. Zgodovinarji obi\xc4\x8dajno sprejemajo kompromisne poglede profesorja Vasila Gjuzeleva, da je Omurtag nasledil svojega o\xc4\x8deta po kratkem obdobju motenj v vladi.\n_START_SECTION_\nOdnosi s Frankovskim cesarstvom\n_START_PARAGRAPH_\nLeta 818 so se slovanska plemena Timo\xc4\x8dani, Abodriti in Brani\xc4\x8devci, ki so bila naseljena ob srednjem toku Donave na biv\xc5\xa1ih avarskih ozemljih, uprla vedno bolj centralizirani bolgarski oblasti in iskala podporo frankovskega cesarja Ludvika Pobo\xc5\xbenega. Omurtag je v letih 824 do 826 posku\xc5\xa1al s frankovskim dvorom dose\xc4\x8di diplomatsko re\xc5\xa1itev nastalega problema. Ker Franki niso hoteli sodelovati, je Omurtag objavil ultimat in po Donavi in Dravi poslal svoje ladjevje, ki je ponovno vzpostavilo bolgarsko oblast nad delom jugovzhodne Panonije. Franki so bili v ve\xc4\x8d manj\xc5\xa1ih spopadih pora\xc5\xbeeni. Po kratkotrajni krizi so se odnosi med cesarstvoma izbolj\xc5\xa1ali in Omurtag je lokalne slovanske poglavarje zamenjal s svojimi zastopniki. Podobni dogodki z enakimi posledicam so se zgodili leta 829 in so opisani na nagrobniku bolgarskega bojarja zera-tarkana Negavona, ki je utonil v reki Tisi. Bolgarska zmaga je bila obse\xc5\xbena, ker Franki niso imeli zahtev po bolgarskem ozemlju. Razen tega je bilo med Tiso in Donavo obse\xc5\xbeno nevtralno ozemlje, ki je lo\xc4\x8devalo obe dr\xc5\xbeavi. Probleme na tem ozemlju so povzro\xc4\x8dali Slovani, ki so zahtevali ve\xc4\x8d avtonomije, kar je bilo v nasprotju z bolgarsko politiko centralizacije dr\xc5\xbeave in inkorporacije Slovanov._NEWLINE_O voja\xc5\xa1kih dejavnostih Bolgarov na severovzhodni meji cesarstvo na za\xc4\x8detku leta 824 pri\xc4\x8da napis na nagrobniku kopana Okorsisa, ki je utonil v Dnjepru. \xc5\xa0e vedno ni povsem jasno, s kom so se Bolgari spopadali, prevladuje pa mnenje, da so to bili Mad\xc5\xbeari. Vse bolj sprejemljiva postaja nedavna trditev profesorja Ivana Bo\xc5\xbeilova, ki pravi, da so to bili Hazari. \xc4\x8ceprav ni nobenega neposrednega dokaza o izidu vojne, so zaradi hitrih in energi\xc4\x8dnih Omurtagovih ukrepov verjetno zmagali Bolgari.\n_START_SECTION_\nNotranja politika\n_START_PARAGRAPH_\nDolgo obdobje miru je bilo ugodno za aktivno notranjo politiko, utrjevanje dr\xc5\xbeave in nastajanje bolgarskega naroda.\n_START_SECTION_\nDr\xc5\xbeavna uprava\n_START_PARAGRAPH_\nPo neuspe\xc5\xa1nih poskusih ve\xc4\x8d slovanskih plemenskih poglavarjev, da bi se odcepili od Bolgarije, je Omurtag dokon\xc4\x8dno ukinil avtonomijo slovanskih plemen. Uvedel je upravne reforme in dr\xc5\xbeavo razdelil na velike province, imenovane komitati. Upravljali so jih komiti, ki jih je imenoval kanasubigi (kan) in so imeli tako civilno kot voja\xc5\xa1ko oblast. Komitati so bili \xc5\xa1e naprej razdeljeni na manj\xc5\xa1e enote \xe2\x80\x93 \xc5\xbeupe. Ozemlje okoli prestolnice je imelo poseben status. Vojska je bila zdru\xc5\xbeena in poenotena in ne ve\xc4\x8d razdeljena na lo\xc4\x8dene slovanske pehotne in bolgarske konjeni\xc5\xa1ke enote.\n_START_SECTION_\nGradbeni\xc5\xa1tvo\n_START_PARAGRAPH_\nOmurtag je sklenil obnoviti poru\xc5\xa1eno prestolnico Plisko, ki je bila poru\xc5\xa1ena med napadom Bizantincev leta 811, pospe\xc5\xa1iti razvoj \xc5\xa1tevilnih drugih regionalnih sredi\xc5\xa1\xc4\x8d in zgraditi ve\xc4\x8d pala\xc4\x8d in utrdb. Gradbeni\xc5\xa1tvo je zato do\xc5\xbeivelo velik razcvet in veliko prispevalo tudi k razvoju pliskovsko-preslavske kulture. Mnogi viri, na primer Hatalski in Tarnovski napis in razni nagrobni napisi so se ohranili in pri\xc4\x8dajo o obnovi Pliske, graditvi nove pala\xc4\x8de z veliko prestolno dvorano in Tengrijevega templja. V mestu je bila tudi aleja s kamnitimi stebri, na katerih so bila imena pokorjenih mest v Trakiji. Ob Donavi so bile zgrajene \xc5\xa1tevilne pala\xc4\x8de in utrdbe in kanove rezidence v Tarnovu in \xc4\x8cepelarah. Za tak\xc5\xa1ne gradbene podvige je bilo potrebno mo\xc4\x8dno gospodarstvo, katerega je Bolgarija o\xc4\x8ditno imela.\n_START_SECTION_\nPreganjanje kristjanov\n_START_PARAGRAPH_\nOmurtag je nadaljeval o\xc4\x8detovo politiko preganjanja kristjanov, predvsem bizantinskih ujetnikov, ki jih je njegov o\xc4\x8de Krum naselil v Bolgariji, ve\xc4\x8dinoma severno od Donave. Tak\xc5\xa1no politiko je morda delno vzpodbudil bizantinski vojni pohod leta 811 ali za\xc4\x8detek obse\xc5\xbenega spreobra\xc4\x8danja doma\xc4\x8dega prebivalstva v kr\xc5\xa1\xc4\x8danstvo. Zaradi tak\xc5\xa1ne politike je bil razdedinjen Omurtagov najstarej\xc5\xa1i sin Enravota (tudi Vojin ali Bojan), ki je bil naklonjen kr\xc5\xa1\xc4\x8danstvu. Sklepanje o Omurtagovi politiki do slovanskih plemen, ki temelji na enem od napisov, na katerem so imena slovanskih plemen napisana med njegovimi nasprotniki ali domnevno slovanskih imenih njegovih treh sinov, je skrajno \xc5\xa1pekulativno._NEWLINE_D\xc5\xbeagfar tarihi, zbirka zgodovinskih dokumentov Vol\xc5\xa1kih Bolgarov iz 17. stoletja, katere verodostojnost je sporna, omenja Amurtaga ali Jomir\xc4\x8daka (se pravi Omurtaga) kot Korimovega (se pravi Krumovega) sina.\n_START_SECTION_\nZanimivost\n_START_PARAGRAPH_\nPo Omurtagu se imenuje prelaz Omurtag Pass na Livingstonovem otoku v Ju\xc5\xbenih \xc5\xa0etlandskih otokih na Antarktiki.'